**Informatīvais ziņojums**

**„Par nekustamā īpašuma ”Ošas” Krimuldas novadā, Krimuldas pagastā daļas atsavināšanu sabiedrības vajadzībām”**

Īpaši aizsargājamais kultūras piemineklis – Turaidas muzejrezervāts (turpmāk – Muzejrezervāts), saskaņā ar likuma „Par kultūras pieminekļu aizsardzību” 16.pantu ir izsludināts par īpaši aizsargājamu kultūras pieminekli un, saskaņā ar Ministru kabineta 2012.gada 18.decembra noteikumu Nr.932 „Īpaši aizsargājamā kultūras pieminekļa – Turaidas muzejrezervāta nolikums” (turpmāk – MK noteikumi Nr.932) 2.punktu, Muzejrezervāta darbības mērķis ir harmoniskas sabiedrības veidošana, izmantojot Turaidas dabas un vēsturiskās vērtības. Saskaņā ar MK noteikumu Nr.932 3.punktu Muzejrezervātam ir kultūras pieminekļu restaurēšanas, remontēšanas un uzturēšanas funkcija.

Pamatojoties uz MK noteikumu Nr.932 4.4. un 4.6.apakšpunktos noteikto un Ministru kabineta 1994.gada 1.marta noteikumu Nr.61 „Par īpaši aizsargājamo kultūras pieminekli – Turaidas muzejrezervātu” pielikuma 6.1.apakšpunktu, viens no Muzejrezervāta pamatuzdevumiem ir nodrošināt Muzejrezervāta teritorijā esošo kultūras pieminekļu aizsardzību, saglabāšanu, izmantošanu un seno muižas amatu un saimniecības atjaunošanu, veidot ekspozīcijas un izstādes vēsturiskajās ēkās, nocietinājumos, būvēs un kultūrvidē.

Starp Muzejrezervātu un valsts akciju sabiedrību „Valsts nekustamie īpašumi” 2009.gada 1.oktobrī noslēgts apsaimniekošanas līgums Nr.2963 (turpmāk – Apsaimniekošanas līgums), par nekustamā īpašuma apsaimniekošanu un lietošanu. Atbilstoši Apsaimniekošanas līguma 1.1.apakšpunktā minētajam Muzejrezervāts apsaimnieko un lieto nekustamo īpašumu „Rožkalni”, kadastra Nr.8068 009 0044, adrese „Rožkalni”, Krimuldas novads, Krimuldas pagasts (turpmāk – nekustamais īpašums „Rožkalni”).

Nekustamajā īpašumā „Rožkalni” atrodas bijusī pagasta magazīnas ēka (turpmāk – pagasta magazīna), kurā tiek veikta rekonstrukcija/restaurācija. Kultūras piemineklī – pagasta magazīnas ēkā tiek īstenots projekts par izstāžu centru un tiks iekārtota ekspozīcija par 19.gadsimtu. Šobrīd ir nepieciešams uzsākt nekustamā īpašuma „Rožkalni” teritorijas labiekārtošanas darbus un nodrošināt apmeklētāju piekļuvi pagasta magazīnas ēkai. Līdz šim Muzejrezervātam nav izdevies atrisināt piekļuvi nekustamajam īpašumam „Rožkalni” un veikt tā teritorijas labiekārtošanas darbus, kā arī vēsturiskā muižas ceļa posma atjaunošanu un nepieciešamās meliorācijas sistēmas izbūvi, jo Muzejrezervāta apsaimniekošanā esošo nekustamo īpašumu „Rožkalni” no Muzejerezervāta pārējās teritorijas un bijušā Turaidas muižas centra atdala privātīpašums „Ošas”, kadastra Nr.8068 009 0018, Krimuldas novads, Krimuldas pagasts (turpmāk – nekustamais īpašums „Ošas”), kas atrodas Muzejrezervāta teritorijā. Piekļuves ceļa pagasta magazīnai un meliorācijas sistēmas izbūvi ir iespējams atrisināt, rekonstruējot muižas vēsturiskā ceļa posmu un ierīkojot meliorācijas sistēmas tīklus caur nekustamā īpašuma „Ošas” teritoriju. Nekustamais īpašums „Ošas” reģistrēts Krimuldas pagasta zemesgrāmatas nodalījumā Nr.233 (žurnāla Nr.11177) ar kadastra Nr.8068 009 0018 uz Ineses Lavenieces vārda.

Atbilstoši Krimuldas novada domes 2012.gada 15.marta Plānošanas un arhitektūras uzdevumam Nr.06/2012, meliorācijas un ceļa projekta risinājumi jāsaskaņo ar nekustamā īpašuma „Ošas” īpašnieci Inesi Lavenieci (turpmāk – īpašniece). Īpašniece sev piederošajā nekustamajā īpašumā „Ošas” nevēlas ļaut izbūvēt meliorācijas sistēmas tīklus un atjaunot muižas vēsturisko ceļu, taču labprātīgi piekrīt pārdot daļu no nekustamā īpašuma „Ošas”, kurā nepieciešams izbūvēt meliorācijas sistēmas tīklu un atjaunot vēsturisko muižas ceļu - aptuveni 1,2 ha, precīza platība tiks noteikta, uzmērot robežas dabā, un jauna robežu plāna pasūtīšanas pēc informatīvā ziņojuma apstiprināšanas. Īpašniece nevēlas atsavināt visu nekustamo īpašumu „Ošas” 1,4 ha platībā, jo tajā atrodas dzīvojamā māja, kas ir īpašnieces pastāvīgā dzīvesvieta. Atdalītais zemes gabals tiks iegādāts par Muzejrezervāta līdzekļiem, iegūtiem no maksas pakalpojumiem un citiem pašu ieņēmumiem. Atsavināmā nekustamā īpašuma aptuvenā tirgus vērtība ir 18000 lati.

Krimuldas novadā ietilpstošajam Krimuldas pagastam teritorijas plānojums ir apstiprināts 2009.gadā un ir spēkā līdz 2021.gadam. Krimuldas novadā, saskaņā ar šo plānojumu, apbūves un zemes robežu pārkārtošanas priekšlikumu pamatošanai Muzejrezervāta aizsardzības zonās izstrādā detālplānojumu. 2013.gada 31.maijā Krimuldas novada dome ir apstiprinājusi Turaidas vēsturiskā centra detālplānojumu „Turaidas muzejrezervāts”, „Rožkalni”, „Ošas”, Valsts autoceļš-P7”/posms Turaidas centrā, „Valsts autoceļš-P8”/posms Turaidas centrā”, „Pašvaldības ceļš C P7 – Rožkalni” (turpmāk – Detālplānojums), kura pasūtītājs ir Muzejrezervāts. Detālplānojuma Teritorijas izmantošanas un apbūves nosacījumu 2.3.nodaļas 14.punktā noteikts, ka detālplānojuma teritorijā aizliegta turpmāka zemesgabalu sadalīšana un jaunu zemes vienību veidošana, izņemot gadījumus, ja zemesgabala sadale tiek realizēta ar mērķi pievienot atdalīto zemesgabala daļu citam zemesgabalam (nekustamā īpašuma robežu korekcija). Atļauta zemesgabalu apvienošana. Tātad, saskaņā ar Krimuldas novada domes apstiprināto Detālplānojumu, nekustamo īpašumu „Ošas” var sadalīt un tā daļu, kas nepieciešama, lai nodrošinātu Muzejrezervāta funkcijas, pievienot Muzejrezervāta teritorijai.

Nekustamo īpašumu „Ošas”, atbilstoši likuma „Sabiedrības vajadzībām nepieciešamā nekustamā īpašuma atsavināšanas likums” (turpmāk – Atsavināšanas likums) 3.pantam un ņemot vērā MK noteikumu Nr.932 4.4. un 4.6.apakšpunktā noteikto, atsavināt ierosina Muzejrezervāts. Saskaņā ar Atsavināšanas likuma 2.pantu, nekustamo īpašumu „Ošas” nepieciešams atsavināt, lai Muzejrezervāts varētu izbūvēt ceļu uz pagasta magazīnas ēku un veikt teritorijas labiekārtojuma darbus, tādejādi nodrošinot sabiedrībai iespēju iepazīties ar visaptverošu kultūras mantojumu un nodrošināt tā saglabāšanu Muzejrezervātā. Neveicot minētos ceļa izbūves un teritorijas labiekārtošanas darbus, tiks ierobežota Muzejrezervāta pamatfunkciju pilnvērtīga īstenošana un sabiedrībai tiks apgrūtināta iespēja aplūkot restaurētu vēsturisku 19.gs. Turaidas muižas pagasta magazīnas ēku, kas uzskatāmi atspoguļo sava laikmeta kultūras dzīvi un arhitektūru, tādejādi sniedzot paplašinātu ieskatu Latvijas pilsētu/ciematu vēsturisko centru struktūrā un uzbūvē.

Ņemot vērā to, ka atsavināt nepieciešams daļu no nekustamā īpašuma „Ošas” un to, ka atdalīto nekustamā īpašuma „Ošas” daļu varēs izmantot atbilstoši Krimuldas novada domes teritorijas plānojumam un Detālplānojumam, Kultūras ministrijai nepieciešams ierosināt Ministru kabineta konceptuālā lēmuma pieņemšanu, lai veiktu zemes ierīcības projekta izstrādi. Atbilstoši Zemes ierīcības likuma 9.panta otrajai daļai, zemes ierīcības projekts izstrādājams kā papildinājums spēkā esošam teritorijas detālplānojumam, ja nepieciešams veikt zemes vienību sadalīšanu, saskaņā ar Zemes ierīcības likuma 8.pantu.

Veicot atsavināšanas procesu, jāvadās no principa sabalansēt valsts un sabiedrības vajadzības un intereses, attiecīgi nodrošinot nekustamā īpašuma īpašnieka informētību par veiktajiem pasākumiem nekustamā īpašuma atsavināšanas procesā, tomēr maksimāli īsā laikā atsavinot nekustamo īpašumu un nodrošinot īpašniekam taisnīgas atlīdzības un zaudējumu (ja tādi ir) samaksu.

Ņemot vērā iepriekšminēto, Kultūras ministrija lūdz Ministru kabinetu konceptuāli atbalstīt nekustamā īpašuma ”Ošas” Krimuldas novadā, Krimuldas pagastā daļas atsavināšanu īpaši aizsargājamā kultūras pieminekļa – Turaidas muzejrezervāts darbības nodrošināšanai.

Saskaņā ar Atsavināšanas likuma 8.panta otro daļu, pēc Ministru kabineta konceptuālā lēmuma pieņemšanas Muzejrezervāts varēs uzsākt zemes ierīcības projekta īstenošanu, kā arī veikt visas nepieciešamās darbības, lai vienotos ar nekustamā īpašuma „Ošas” īpašnieci par labprātīgu nekustamā īpašuma atsavināšanu.

Kultūras ministra p.i.

tieslietu ministrs J.Bordāns

Vīza: Valsts sekretārs G.Puķītis

03.10.2013.

928

J.Šumeiko

Tālr. 67330269, fakss 67330292,

Juris.Sumeiko@km.gov.lv